b'\n_START_ARTICLE_\nFlors trencades\n_START_SECTION_\nArgument\n_START_PARAGRAPH_\nDon Johnston (Bill Murray) \xc3\xa9s un home madur, solter i inexpressiu, que gaudeix d\'una vida tranquil\xc2\xb7la gr\xc3\xa0cies a la petita fortuna que va fer temps enrere invertint en ordinadors, i a qui agrada relaxar-se mirant pel\xc2\xb7l\xc3\xadcules antigues i escoltant m\xc3\xbasica cl\xc3\xa0ssica. Un dia, sense donar m\xc3\xa9s explicacions, la seva xicota Sherry (Julie Delpy) l\'abandona; per\xc3\xb2 una estona m\xc3\xa9s tard rep una misteriosa carta an\xc3\xb2nima de color rosa, suposadament d\'una exparella de Don, que li informa que \xc3\xa9s pare d\'un noi de 19 anys que el vol con\xc3\xa8ixer._NEWLINE_El seu ve\xc3\xad Winston (Jeffrey Wright), un home de fam\xc3\xadlia entusiasta de les novel\xc2\xb7les de misteri, el conven\xc3\xa7 que ha de localitzar les seves ex-amants que puguin ser la mare d\'aquest noi. Winston troba les resid\xc3\xa8ncies de cinc dones candidates a ser l\'autora de la carta i empeny Don a emprendre el viatge per visitar-les i trobar el seu fill, donant-li mapes i les reserves dels vols i oferint-se a dur-lo ell mateix a l\'aeroport l\'endem\xc3\xa0 al mat\xc3\xad._NEWLINE_Malgrat les retic\xc3\xa8ncies de Don a volar, finalment accepta enfrontar-se al seu passat a la recerca de pistes per trobar el seu fill. Aix\xc3\xad, doncs, es presenta per sorpresa a casa de Laura (Sharon Stone), una v\xc3\xaddua que \xc3\xa9s mare de Lolita (Alexis Dziena), una adolescent que intenta seduir-lo; aquella nit Don i la insaciable Laura dormen junts. Despr\xc3\xa9s visita Dora (Frances Conroy), una calculadora i exitosa agent immobili\xc3\xa0ria que viu amb el seu marit Ron (Christopher McDonald); posteriorment li duu flors a Carmen Markowski (Jessica Lange), una psic\xc3\xb2loga especialista en comunicaci\xc3\xb3 animal que t\xc3\xa9 un embolic amb la seva secret\xc3\xa0ria (Chlo\xc3\xab Sevigny); i llavors va a veure a Penny (Tilda Swinton), una motorista que guarda un fort ressentiment cap a Don. Un amic d\'aquesta acaba noquejant Don, que es desperta l\'endem\xc3\xa0 dins del seu cotxe amb les flors trencades (les "broken flowers" del t\xc3\xadtol)._NEWLINE_Ja una mica desesperat, coneix Sun Green (Pell James), una jove i atractiva florista, i anir\xc3\xa0 a deixar les flors a la tomba de Michelle Pepe, la cinquena dona, i la que es pensava que seria la mare abans de saber que havia mort cinc anys enrere. Finalment, tornant cap a casa, es troba un jove autoestopista a la carretera (Mark Webber) a qui li compara un entrep\xc3\xa0; quan Don li fa un comentari sobre el fet que el noi es pensa que ell \xc3\xa9s el seu pare, el jove fuig.\n_START_SECTION_\nProducci\xc3\xb3\n_START_PARAGRAPH_\nLa pel\xc2\xb7l\xc3\xadcula es va rodar a Yonkers (Nova York), Mahwah (Nova Jersey), Nova York, Ossining (Nova York), Wayne (Nova Jersey) i White Plains (Nova York).\n_START_SECTION_\nRecepci\xc3\xb3\n_START_PARAGRAPH_\nLa pel\xc2\xb7l\xc3\xadcula va estrenar-se per primer cop a les sales de cinema el 5 d\'agost de 2005, recaptant aquell cap de setmana 780.408$ en 27 cinemes; 15 setmanes despr\xc3\xa9s, Broken Flowers duia acumulats un total de 13.744.960$ als Estats Units, mentre que a nivell internacional n\'aconseguia quasi el triple (32.975.531$), sumant un total de 46.720.491$.\n_START_SECTION_\nGaleria\n_START_PARAGRAPH_\nAlguns dels actors i actrius que apareixen a la pel\xc2\xb7l\xc3\xadcula:'